“Өмет”ле Ярмәк театры

	Апрель ахырында Камышлы районы, Иске Ярмәк авылының Халикъ Садри исемендәге мәдәният йортында яңа гына табадан төшкән ике яңа китап тәкъдим ителде. Аларны төрле авторлар төрле жанрларда иҗат иткән булсалар да, ике презентация аһәңдәш булып бер сәхнәгә сыештылар һәм берсен-берсе тулыландырып та җибәрделәр бугай.	 Фәния Кәримованы без¬нең өлкә татарларының яраткан авторы дип атарга була. Ул “Камышлы хәбәрләре” район газетасында хәбәрче булып эшләгән чорда ике йөзләп нәфис шигырьләр, иллеләп тормышчан хикәяләр, дистәләгән гыйбрәтле нәсерләр, очерк¬лар иҗат иткән һәм шуларның иң матурларын җыентыкларга  туплап бастырып чыгарган. “Күңел моңы”, “Томаннарның та¬ралуын көтәм”, “Ярсу йө¬рәк”, “Туган илкәем - сөйгән җир¬кәем” дип аталган китаплары халык арасында бик тиз по¬пу¬лярлык яулаганнар иде. Бү¬ген инде Фәниянең бишенче җыен¬тыгы дөнья күрде һәм ул да, һичшиксез, үз укучысын табар. Авторның яңа китабы «Алмалы, миләшле көзләрем» дип юкка гына аталмаган, әлбәттә. Фәния ханым үзе дә алма кебек хуш исле, әмма әчкелтем миләш тәме килгән алтын көз чорына кереп бара. Аның очеркларының геройлары да өлгергән миләш тәрмәзләре сыман - тормышның әчесен дә, төчесен дә татып караган язмыш ияләре. Олыгая-олыгая бар дөньяның акылын һәм тормыш тәҗрибәсен туплаган шундый кешеләрнең язмышлары укучылар өчен һәрчак кызыклы. 
	Эльмира ШӘВӘЛИЕВА	
Бердәмлек

	№ --- | 14.05.2018	


